《长亭怨慢 苇湾重到，红香顿稀，和半塘老人》
清代·朱祖谋

尽消尽、涉江情绪。风露年年，国西门路。绀海凉云，昨宵飞浣石亭暑。

乱蝉高柳，凄咽断、蘋洲谱。莫唱惜红衣，算一例、飘零如雨。

迟暮。隔微波不恨，恨别旧家鸥侣。青墩梦断，枉赢得、去留无据。

试巡遍、往日阑干，总无著、鸳鸯眠处。剩翠盖亭亭，消受斜阳如许。

作者简介：1857.7.21-1931.11.22，原名朱孝臧，字藿生，一字古微，一作古薇，号沤尹，又号彊村，浙江吴兴人。光绪九年（1883）进士，官至礼部右侍郎，因病假归作上海寓公。工倚声，为晚清四大词家之一，著作丰富。书法合颜、柳于一炉；写人物、梅花多饶逸趣。卒年七十五。著有《彊村词》。